b'\n_START_ARTICLE_\nPistoleto d\xc4\x97klas atrama\n_START_PARAGRAPH_\nPistoleto d\xc4\x97klas atrama (rus. \xd0\x9a\xd0\xbe\xd0\xb1\xd1\x83\xd1\x80\xd0\xb0-\xd0\xbf\xd1\x80\xd0\xb8\xd0\xba\xd0\xbb\xd0\xb0\xd0\xb4) \xe2\x80\x93 specialus kietas d\xc4\x97klas, kuris gali b\xc5\xabti pritvirtintas prie pistoleto ir tada tarnauja kaip petin\xc4\x97 atrama didinanti pistoleto pastovum\xc4\x85 \xc5\xa1audant ir kartu taiklum\xc4\x85. Pirmieji tokie d\xc4\x97klai b\xc5\xabdavo mediniai, v\xc4\x97liau pasirod\xc4\x97 ir plastikiniai (pistoletai Mauser C-96, APS, Browning Long 09, kin\xc5\xb3 Tipas 80). Kitas variantas - atrama yra \xc5\xa1autuvo buo\xc5\xbees pavidalo lenta, prie kurios pritvirtintas \xc4\xafprastinis odinis pistoleto d\xc4\x97klas. Tokius d\xc4\x97klus atramas tur\xc4\x97jo parabelis ir Browning High Power._NEWLINE_Tokie d\xc4\x97klai paprastai ne\xc5\xa1iojami ant portup\xc4\x97jos, nes paprastam juosmens dir\xc5\xbeui b\xc5\xabna per sunk\xc5\xabs.\n_START_SECTION_\nMauser C-96\n_START_PARAGRAPH_\nPistoletai Mauser C-96 tur\xc4\x97jo medinius d\xc4\x97klus i\xc5\xa1 rie\xc5\xa1utmed\xc5\xbeio. Plonajame apatiniame d\xc4\x97klo gale buvo plieninis elementas su ky\xc5\xa1uliu, kuris jungiasi su specialiu fiksatoriumi pistoleto rankenoje. D\xc4\x97klo atver\xc4\x8diamas medinis dangtis taikantis remiasi \xc4\xaf \xc5\xa1aulio pet\xc4\xaf._NEWLINE_D\xc4\x97klo atramos ilgis 35,5 cm, plotis plonojoje dalyje 4,5 cm pla\xc4\x8diojoje - 10,5 cm. Kartais d\xc4\x97klas b\xc5\xabdavo aptrauktas oda ir gal\xc4\x97jo tur\xc4\x97ti ki\xc5\xa1enes atsargin\xc4\x97ms apkaboms ir pistoleto ardymo ir valymo \xc4\xafrankiams laikyti. D\xc4\x97klas buvo ne\xc5\xa1iojamas pakabintas ant siauro per pet\xc4\xaf einan\xc4\x8dio odinio dir\xc5\xbeo._NEWLINE_D\xc4\x97klas atrama pasirod\xc4\x97 itin naudingas didinant automatinio mauzerio, sukurto 1931 m. (\xe2\x80\x9e712 modelis\xe2\x80\x9c, kitaip \xe2\x80\x9e1932 m. modelio Mauzeris\xe2\x80\x9c), taiklum\xc4\x85 \xc5\xa1audant serijomis. \xc5\xa0is pistoleto variantas tur\xc4\x97jo ugnies perjungimo svirtel\xc4\x99, kuria buvo galima pasirinkti \xc5\xa1audymo pavieniais \xc5\xa1\xc5\xabviais ar serijomis re\xc5\xbeimus._NEWLINE_Kinijos konstruktoriai suk\xc5\xabr\xc4\x97 automatinio mauzerio variant\xc4\x85 Tipas 80, priimt\xc4\x85 \xc4\xaf ginkluot\xc4\x99 1980 m., kuris turi du petin\xc4\x97s atramos variantus. Vienas j\xc5\xb3 \xe2\x80\x93 speciali nuimama petin\xc4\x97 atrama, antras \xe2\x80\x93 klasikinis d\xc4\x97klas atrama.\n_START_SECTION_\nAutomatinis Ste\xc4\x8dkino pistoletas\n_START_PARAGRAPH_\nIgorio Ste\xc4\x8dkino sukonstruoto pistoleto APS taiklum\xc4\x85, ypa\xc4\x8d \xc5\xa1audant serijomis, didina prie pistoleto rankenos jungiamas d\xc4\x97klas atrama. Ta\xc4\x8diau pats APS gana sunkus, o su d\xc4\x97klu atrama jis dar sunkesnis. Didel\xc4\x97 mas\xc4\x97 ir griozdi\xc5\xa1kumas buvo viena i\xc5\xa1 prie\xc5\xbeas\xc4\x8di\xc5\xb3, d\xc4\x97l ko \xc5\xa1ie pistoletai gana greitai buvo i\xc5\xa1imti i\xc5\xa1 ginkluot\xc4\x97s ir atsid\xc5\xabr\xc4\x97 rezervo sand\xc4\x97liuose.'